Diari Oficial de la Generalitat Valenciana


Sumari del DOGV 6432, del 05-01-2011 (2010/13157)

RESOLUCIÓ de 22 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del memoràndum d'enteniment per a la cooperació científica i tècnica entre el Ministeri de Salut de la República de Costa Rica i la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6432

Data del DOGV
:   05-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13501


Data del document
:   22-12-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 22 de desembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del memoràndum d'enteniment per a la cooperació científica i tècnica entre el Ministeri de Salut de la República de Costa Rica i la Generalitat. [2010/13625]  
El Ministeri de Salut de la República de Costa Rica i la Generalitat han subscrit, després de la tramitació prèvia reglamentària, el 30 de setembre de 2010, el memoràndum d'enteniment per a la cooperació científica i tècnica.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat memoràndum, que ha quedat inscrit en el Registre de Convenis de la Generalitat amb el número 1826/2010, i que figura com a annex d'esta resolució.  
València, 22 de desembre de 2010.- La directora general del Secretariat del Consell: M.ª Teresa Lleó Alonso.  
Memoràndum d'enteniment per a la cooperació científica i tècnica entre el Ministeri de Salut de la República de Costa Rica i la Conselleria de Sanitat de la Generalitat Valenciana - Espanya  
IK-ET-2618-2488  
Reunits  
D'una banda, María Luisa Ávila Agüero, major, fadrina, metgessa pediatra, infectòloga, amb cèdula d'identitat número 1-548-463, veïna de Piedades de Santa Ana, com a ministra de Salut, segons que consta en el nomenament efectuat mitjançant l'Acord Presidencial número 001-P del 8 de maig de 2010, publicat en La Gaceta número 88, d'11 de maig de 2010.  
D'altra banda, Francisco Camps Ortiz, president de la Generalitat Valenciana, d'acord amb el que disposa l'article 14.c de la Llei 5/1983, de 30 de desembre, de Govern Valencià.  
I el conseller de Sanitat de la Generalitat, Manuel Cervera Taulet, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol, i especialment autoritzat per a la signatura d'este conveni per l'Acord del Consell de data 24 de setembre de 2010, segons que establixen els articles 54.bis del Text Refós de la Llei de la Hisenda Pública de la Generalitat Valenciana i 2.2 del Decret 20/1993, que regula el Registre de Convenis i establix el règim jurídic i pressupostari dels convenis que subscriga la Generalitat Valenciana en el marc de les seues competències.  
En nom i representació de ambdós entitats i reconeixent-se recíprocament les parts capacitat d'obrar i obligar-se, en virtut de la representació que ostenten,  
Exposen  
I. La competència rectora del Ministeri de Salut de Costa Rica ha de conduir a l'articulació, enfortiment i modernització de les polítiques, la legislació, els plans, programes i projectes, i també la mobilització i sinèrgia de les forces socials, institucionals i comunitàries que impacten en els determinants de la salut de la població.  
II. Sobre la base plantejada en el Model Conceptual i Estratègic del Rectorat de la Producció Social de la Salut, es fa necessari un canvi de paradigma que permeta avançar de l'atenció de la malaltia cap a la promoció de la salut, posicionant la salut com a valor social i dirigint i conduint les intervencions dels actors socials cap a la vigilància i el control dels determinants de la salut, amb equitat i basats en evidència.  
III. El Reglament Orgànic del Ministeri de Salut de Costa Rica, promulgat pel Decret Executiu número 34042-S, de 4 d'abril de 2008, publicat en La Gaceta número 105, de 2 de juny de 2008, va establir el Marc Estratègic del Ministeri de Salut, a saber: missió, visió, valors institucionals (salut com a cultura de vida i de treball, lideratge, compromís i efectivitat), estratègia mestra i objectius estratègics.  
IV. El càncer de mama és el càncer més freqüent en incidència i mortalitat en dones a Costa Rica i un dels més freqüents en el món.  
V. Hi ha evidència que la mamografia és l'únic mètode de cribratge que ha demostrat una disminució en la mortalitat per este càncer.  
VI. Hi ha evidència que la detecció primerenca millora les opcions de tractament per a les pacients i augmenta així la probabilitat de curació.  
VII. Els programes de cribratge de càncer de mama amb mamografia s'inicien en pacients entre els 40 i 50 anys i duren fins als 70 anys.  
VIII. Es vol obtindre una reducció del 30% en la mortalitat per càncer de mama amb este programa.  
IX. S'han creat 23 clíniques de mama en l'àmbit nacional per a enfortir el diagnòstic i maneig de les pacients amb càncer de mama.  
X. A la Comunitat Valenciana (Espanya), es porta a terme el Programa de Diagnòstic Precoç del Càncer de Mama des de l'any 1992. Este programa ha assolit uns indicadors de qualitat adequats, ha contribuït a la detecció primerenca del càncer de mama en la comunitat i previsiblement a la disminució de la mortalitat per esta causa.  
XI. Alguns dels col·laboradors del Programa de Detecció Precoç de Càncer de Mama de la Comunitat Valenciana han contribuït en l'assessoria per a la creació del Programa de Detecció Precoç de Càncer de Mama «Fes-te una mamografia» a Costa Rica.  
XII. El càncer ha sigut declarat d'interés i prioritat institucional de la Caixa Costa-riquenya d'Assegurança Social per la Junta Directiva en la sessió número 8317, de 22 de gener de 2009.  
XIII. Els compareixents estan interessats a promoure la cooperació científica i tècnica en la planificació, avaluació, formació i investigació per a la prevenció, diagnòstic i tractament del càncer, especialment en el desplegament d'un pla nacional de detecció precoç en càncer de mama a Costa Rica i, per a això, acorden subscriure un conveni de cooperació d'acord amb les clàusules següents.  
Clàusules  
Primera. Objecte del conveni  
L'objecte d'este conveni marc és promoure la cooperació científica i tècnica entre el Ministeri de Salut de la República de Costa Rica i la Conselleria de Sanitat de la Generalitat Valenciana (Espanya) per a identificar i unir esforços de col·laboració atenent les àrees respectives de la seua competència.  
Segona. Propòsits del conveni  
1. Assessorament per a la planificació i avaluació dels programes de detecció precoç, desplegar programes formatius en les matèries relacionades amb el diagnòstic precoç, col·laboració en la investigació en esta matèria en el marc de la cooperació entre el Ministeri de Salut de Desenvolupament Social de la República de Costa Rica i la Conselleria de Sanitat de la Generalitat Valenciana (Espanya).  
2. Conformar el marc general dins del qual es gesten i duen a terme activitats d'intercanvi d'informació especialitzada, docència, investigacions científiques que es relacionen amb el Programa de Detecció Precoç del Càncer de Mama. De la mateixa manera, involucrar professionals d'ambdues parts per a l'elaboració d'un pla nacional contra el càncer de mama a Costa Rica.  
3. Fer intercanvi de professionals per a millorar la qualitat científica del Programa de Detecció Precoç del Càncer de Mama, i també qualsevol altre projecte orientat a millorar les condicions del càncer a la República de Costa Rica.  
Tercera. Acord específic  
D'acord amb el desplegament d'este acord marc entre ambdues parts, es poden fer acords específics per a objectius concrets diferents, en els quals s'identifique l'aportació de cada part. En el cas que comporten alguna obligació econòmica per a la Generalitat, els acords específics han de complir el que disposa l'article 54.bis de la Llei de la Hisenda Pública de la Generalitat. Cada institució vetlarà per l'execució de la part que li corresponga dels acords.  
Quarta. Altres col·laboracions  
El Ministeri de Salut de la República de Costa Rica i la Conselleria de Sanitat de la Generalitat Valenciana (Espanya) faran esforços per a identificar aspectes nous i mètodes de col·laboració per a afavorir les metes i objectius d'interés comú. Estes noves col·laboracions seran modificacions d'este conveni i hauran de complir el que disposa l'article 6.2 del Decret 20/1993, del Govern Valencià.  
Cinquena. No-exclusivitat  
Este conveni no limita la capacitat del Ministeri de Salut de la República de Costa Rica ni de la Conselleria de Sanitat de la Generalitat Valenciana (Espanya) d'efectuar acords semblants amb alguna altra institució que perseguisca els mateixos fins, iguals o semblants als acordats en este conveni.  
Sisena. Import econòmic  
Este conveni no comporta cap ingrés ni despesa pressupostari per a la Conselleria de Sanitat de la Generalitat Valenciana ni per al Ministeri de Salut de la República de Costa Rica.  
Setena. Comissió de seguiment  
Per al seguiment de les activitats d'este conveni, les parts constituïxen una comissió mixta de seguiment. La comissió està constituïda per dos persones en representació del Ministeri de Salut de la República de Costa Rica i dos persones en representació de la Conselleria de Sanitat de la Generalitat Valenciana (Espanya).  
Huitena. Règim jurídic  
Ambdues parts es comprometen a resoldre amistosament les diferències que se susciten en l'aplicació d'este conveni, a través de la comissió mixta de seguiment prevista en la clàusula setena. Si no hi ha acord, les diferències o controvèrsies a què puga donar lloc l'aplicació o interpretació d'este conveni seran resoltes per un funcionari nomenat pel Ministeri de Salut de la República de Costa Rica i un representant de la Conselleria de Sanitat de la Generalitat Valenciana (Espanya), per mitjà d'una comunicació escrita dels criteris en un termini de 30 dies.  
Novena. Causes d'extinció  
Són causes d'extinció d'este conveni:  
a) L'incompliment manifest de les obligacions assumides per part de qualsevol de les parts.  
b) L'acord mutu de les parts.  
c) La denúncia expressa d'una de les parts, avisada per escrit, com a mínim, tres mesos abans.  
d) La desaparició de les circumstàncies que l'originen.  
Deu. Duració del conveni  
La vigència d'este conveni de cooperació comprén un any des del dia de la subscripció. Es pot en tots els casos prorrogar, modificar o renovar amb l'acord exprés abans de les parts. Este termini s'entén prorrogat per períodes iguals llevat que s'haja complit alguna de les causes especificades en la clàusula novena. Estes pròrrogues han de complir el que disposa l'article 6.2 del Decret 20/1993, del Govern Valencià.  
Com a mostra de conformitat, se signa este document, en triple exemplar, al lloc i en la data indicats abans.   
San José, Costa Rica, 30 de setembre de 2010  
Pel Ministeri de Salut de la República de Costa Rica: María Luisa Ávila Agüero.  
València (Espanya), 30 de setembre de 2010  
Per la Generalitat Valenciana: Francisco Camps Ortiz.  
Per la Conselleria de Sanitat: Manuel Cervera Taulet.